Ritratt tax-xellug: Facebook - Richard Cachia Caruana / Ritratt tal-lemin: Facebook - Joe Mizzi L-eks Rappreżentant Permamenti ta' Malta għall-Unjoni Ewropea, Richard Cachia Caruana, ingħata €1,000 f'danni wara li rebaħ libell li fetaħ kontra d-deputat Laburista Joe Mizzi u l-eks editur ta' ONE TV Kurt Farrugia. Il-libell sar fl-2012 meta f'intervista d-deputat Laburista qal li Cachia Caruana kien għamel pressjoni fuq ufficjali tas-sigurtà biex ħbieb tiegħu li kienu qegħdin jiksru l-liġi ma jiġux proċessati. Mizzi kien qal ukoll li fl-1998 kien infurmat b'festin abbord jott li fih intużat id-droga kokaina. Fl-istqarrija tiegħu, Mizzi kien qal ukoll li fuq il-jott kien hemm ħbieb ta' Richard Cachia Caruana, u meta marru jiċċekkjaw il-Pulizija marru fuq il-jott ħażin. Filwaqt li Mizzi kien qal ukoll li dan seħħ intenzjonalment, Cachia Caruana ċaħad dawn l-allegazzjonijiet. Fix-xhieda tiegħu fl-2013, l-eks Kummissarju tal-Pulizija George Grech kien qal li ngħata struzzjonijiet mingħand Mizzi biex iwettaq tfittxija fuq il-jott bl-isem ta' Karwela. Grech spjega li dan sar minħabba li Mizzi qallu li kien infurmat li kien se jkun hemm festin fuq jott, u li l-mistednin kienu se jużaw il-kokaina. L-eks Kummissarju kien qal ukoll li minkejja li saret it-tfittxija fuq dan il-jott, il-Pulizija ma sabitx droga. Il-Maġistrat Victor Axiak iddikjara li parti mid-diskors imxandar kien libelluż, u ordna lil Joe Mizzi u lil Kurt Farrugia jħallsu €1,000 f'danni lil Cachia Caruana, kif ukoll l-ispejjeż tal-Qorti. L-Avukat Joseph Zammit Maempel deher għal Cachia Caruana, filwaqt li l-Avukat Pawlu Lia deher għal Mizzi u għal Farrugia. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook